Famous Brands sluit 14 takke van Britse GBK | Netwerk24
Deur Hanlie Stadler 11 Desember 2018 14:58
Die topbestuur van die restaurantgroep Famous Brands kan ’n ietwat rustiger Kersfees geniet nadat die krediteure van sy sukkelende burgerrestaurante in Brittanje, Gourmet Burger Kitchen (GBK), geen beswaar geopper het teen sy sakereddingsplan nie.
Famous Brands besit onder meer Wimpy, Steers en Mugg & Bean, maar dit is sy Britse onderneming wat hom die afgelope jaar grys hare gee.
Dié groep het in die halfjaar tot einde Augustus ’n bedryfsverlies van £2,6 miljoen gely teenoor ’n bedryfswins van £872 000 in 2017.
Verskeie redes is al gegee vir GBK se probleme: die trae Britse ekonomie, duur huurkontrakte wat verhuurders nie wou heronderhandel nie, en ook dat Britte al hoe meer kos aanlyn bestel eerder as om in restaurante te gaan aansit. GBK se burgers, wat langer neem om te maak, leen hom ook nie tot kits-aflewering nie.
In die ses maande tot einde Augustus het Famous Brands GBK se waarde met R873,9 miljoen (voor belasting) afgeskryf, en kort daarna, op 24 Oktober, is aangekondig dat die maatskappy in sakeredding geplaas word.
Die doel van die sakeredding is juis om die portefeulje van eiendomme wat GBK huur, te herstruktureer.
Die meerderheid van GBK se krediteure het die sakereddingsplan goedgekeur, maar ingevolge Britse wetgewing moes 28 dae verstryk nadat die plan geregistreer is.
Dié tydperk het op 10 Desember ten einde geloop. Volgens ’n Sens-verklaring is geen besware teen die plan geopper nie.
GBK het nagenoeg 60 restaurante, waarvan 17 baie sukkel. Van dié het 14 reeds ingevolge die sakereddingsplan hul deure gesluit.
“Hoewel die ander drie restaurante se prestasie verbeter het, bly hulle onder hersiening, hangende verdere optrede.”
Famous Brands se direksie sê luidens die Sens-verklaring hy is vol vertroue dat die sakereddingsplan in sy doelwit sal slaag “om die langtermyn- finansiële lewensvatbaarheid en volhoubaarheid” van GBK te verbeter.
Famous Brands het ook aangekondig hy gaan sy skuld herfinansier om “toepaslike skuldvlakke en optimale kapitaaltoewysing” te verseker, wat daarop gemik is om die onderneming te laat groei en die opbrengs vir aandeelhouers te verbeter.
Meer inligting oor die herstrukturering sal in die maatskappy se jaarresultate vir die 12 maande tot einde Februarie bekend gemaak word. Dit word in Mei verwag.
Meer oor: Famous Brands | Gourmet Burger Kitchen | Burgers | Restaurante | Kitskos